**WIZARA YA KILIMO MIFUGO NA UVUVI**

**TAARIFA KWA VYOMBO VYA HABARI**

**BEI ELEKEZI YA MBOLEA**

1. **UTANGULIZI**

Tanzania ni moja ya nchi kusini mwa jangwa la Sahara zenye matumizi ya chini sana ya mbolea. Kwa sasa matumizi ya mbolea yamefikia wastani wa kilo 19 za virutubisho kwa hekta moja. Hii ni sawa na asilimia 38 ya azimio la Maputo lililoweka lengo la matumizi ya mbolea kufikia angalau kilo 50 za virutubisho kwa hekta moja.

Matumizi ya mbolea kuwa chini yamechangiwa na, pamoja na mambo mengine, bei kubwa inayotokana na mfumo usioratibiwa wa ununuzi, usambazaji na uuzaji wa mbolea kwa wakulima. Ili kuondokana na hali hii, Serikali imeanzisha mfumo wa ununuzi wa mbolea kwa pamoja (*Bulk Procurement System*), kufuta tozo mbalimbali za mbolea, kusimamia utaratibu wa usafirishaji wa mbolea na kuweka bei elekezi ya mbolea kwa mkulima.

Kwa mujibu wa ibara ya 56 ya Kanuni za Mbolea (2011) na marekebisho yake ya mwaka 2017 *(The Fertilizer (Amendment) Regulations, 2017)* na kuchapishwa katika Gazeti la Serikali (GN) Na. 50 la Februari 17, 2017, mbolea aina zote zinatakiwa kuuzwa kwa bei iliyopangwa na Mamlaka ya Udhibiti wa Mbolea Tanzania (TFRA) iliyo chini ya Wizara ya Kilimo Mifugo na Uvuvi.

Mbolea zinazotumika hapa Tanzania kwa sasa ni pamoja na Minjingu, TSP, DAP, Urea, NPK, CAN na SA. Aidha, mbolea zingine zinazotumika ni zile za asili kama mboji na samadi. Kwa kuanzia, leo tunatatoa bei elekezi kwa mbolea za kupandia (DAP) na ya kukuzia (Urea). Bei elekezi kwa mbolea zingine zitatangazwa baadaye.

1. **Jinsi ya kukokotoa bei elekezi (vigezo)**

Kwa ujumla bei elekezi ya mbolea imepangwa kwa kuzingatia gharama za ununuzi wa mbolea kutoka kwenye chanzo *(Free on Board)*, usafirishaji wake kwa meli, tozo mbalimbali, pamoja na faida ya wafanyabiashara. Gharama ya uingizaji toka nje ya nchi imejumlishwa na gharama za usafirishaji wa mbolea hapa nchini. Aidha, bei za mbolea zimepangwa kwa kuzingatia umbali na aina ya usafiri utakaotumika; hususan usafirishaji kwa njia ya reli isipokuwa kwa maeneo ambayo hakuna miundombinu ya reli.

1. **Gharama za ununuzi na uingizaji (Importation) wa mbolea kutoka nje ya nchi**

Katika kutengeneza mjengeko wa bei, gharama ya kwanza ni bei ya ununuzi na usafirishaji wa mbolea baharini pamoja na gharama zingine hususan tozo za Mamlaka ya Bandari (TPA) na Mamlaka ya Mapato (TRA). Kabla ya kuanza kwa mfumo wa ununuzi wa mbolea kwa pamoja, gharama za FOB zilizooneshwa katika hati za malipo (invoices) za waagizaji wa mbolea zilikuwa juu sana ikilinganishwa na wakati huu wa utekelezaji wa mfumo wa BPS. Kwa mfano: Bei ya mbolea kwenye chanzo (FOB) ilifikia hadi US$ 450 kwa mbolea ya DAP. Lakini baada ya kuanza kwa mfumo huu, FOB ya mbolea aina ya DAP iliyopatikana kwa mfumo wa zabuni (BPS) iliyofanyika mwezi Julai, 2017 imeshuka hadi US$ 307 ambayo ni sawa na punguzo la takriban asilimia 30.

1. **Aina ya usafiri na umbali**

Kwa sasa, kuna aina kuu mbili za usafirishaji wa mbolea ndani ya nchi, ambayo ni reli na barabara. Kwa ujumla, reli ina gharama za chini ukilinganisha na barabara. Kwa hiyo, usafiri wa mbolea kwa njia ya reli utachangia kupunguza bei ya mbolea kwa asilimia 10 – 15 kufuatana na umbali kutoka Dar es salaam.

Maeneo yote yatakayopelekwa mbolea yana umbali kati ya kilometa 0 hadi kilometa 1,600 kutoka bandari ya Dar es salaam ambako mbolea inategemewa kuingia inapotoka nchi inakotengenezwa. Hivyo bei za mbolea zitawiana na umbali wa sehemu inakopelekwa. Kwa maeneo ambayo hayana miundombinu ya Reli, bei elekezi itazingatia pia gharama za usafirishaji kwa njia ya Barabara kutoka kwenye kituo cha treni.

1. **Gharama za kusafirisha mbolea**

Kwa Wastani, bei ya kusafirisha mfuko mmoja wa mbolea kwa barabara kutoka Bandari ya Dar es salaam hadi makao makuu ya Halmashauri ni kwa treni ni Tshs 3,000/= na Tshs 4,000/- kwa barabara. Wastani huu wa gharama hupatikana katika mikoa iliyo kilomita 450 – 700 kutoka Dar es salaam. Kwa mikoa iliyoko zaidi ya kilomita 700 kutoka bandari ya Dar Es Salaam, gharama ya kusafirisha mfuko mmoja wa mbolea wa kilo 50 ni Tshs 4,000/= hadi 5,000/= kwa treni na Tshs 5,000/= hadi 7,000/= kwa barabara. Kwa ujumla gharama za usafirishaji kwa njia ya reli ziko chini ukilinganisha na usafirishaji kwa njia ya barabara kutegemeana na umbali.

1. **Bei elekezi ya mbolea**

Bei elekezi ya mbolea inayotangazwa ni hadi kwenye duka la muuzaji wa rejareja. Kwa utaratibu huu, bei elekezi ya mfuko wa kilo 50 wa mbolea ya kupandia (DAP), itakuwa kati ya Tshs 50,500/= na 53,000/= kwa mikoa ya Kanda ya Mashariki, Kati na Kaskazini. Aidha, kwa mikoa ya Kanda za Magharibi, Ziwa na Nyanda za Juu Kusini, bei elekezi ya mfuko mmoja wa mbolea wa kilo 50 itakuwa kati ya Tshs 53,500/= na 56,000/=. Bei hizi ni pungufu kwa wastani wa asilimia 13 hadi 42 ukilinganisha na bei ya mbolea aina ya DAP iliyokuwa ikiuzwa kati ya Tshs 60,000/= na 100,000/= kwa mfuko wa kilo 50. Kwa mikoa ya Kanda ya Magharibi, Ziwa na Nyanda za juu Kusini, mbolea ya kukuzia (UREA) kwa mfuko wa kilo 50 utauzwa kati ya Tshs 41,000/= na 43,000/=. Aidha, kwa mikoa ya Kanda ya Mashariki, Kati na Kaskazini, bei itakuwa kati ya Tshs 38,000/= na 43,000/=. Bei hizi ni pungufu kwa wastani wa asilimia 15 ukilinganisha na bei ya mbolea aina ya UREA iliyokuwa ikiuzwa kati ya Tshs 45,000 na 70,000/= kwa mfuko wa kilo 50 (Kiambatisho Na. 1). Bei elekezi zitatangazwa kwenye vyombo vya habari na zitaanza kutumika kuanzia Septemba 15, 2017.

1. **Hitimisho**

Njozi ya nchi yetu ni kuwa na uchumi wa kati unaotegemea viwanda ifikapo mwaka 2025. Uchumi wa viwanda huhitaji mali ghafi nyingi zitokanazo na mazao ya kilimo.

Tangazo hili la bei elekezi ni moja ya jitihada za Serikali ya awamu ya tano kuhakikisha kwamba mkulima mdogo analima kwa tija kwa njia ya kuongeza matumizi ya mbolea. Ni mategemeo ya Serikali kuwa matumizi ya mbolea yanatarajiwa kuongezeka endapo bei itashuka na kumfanya mkulima amudu gharama za mbolea.

Nitoe wito kwa wataalam na wadau wa kilimo kutoa ushirikiano wa dhati katika kuwaelekeza wakulima matumizi sahihi ya mbolea ili kufikia lengo la kujitosheleza kwa chakula kwa Taifa sambamba na kuongeza kipato cha mkulima.

Aidha, nitoe wito kwa Mamlaka zote katika ngazi za Mkoa, Wilaya na Halmashauri kutoa ushirikiano katika jambo hili ili mkulima aweze kutumia fursa hii kubadilisha maisha yake kupitia kilimo. Ifahamike kwamba itakuwa ni kosa kuuza mbolea kwa bei ya juu kuliko iliyotangazwa au kuchakachua mbolea kwa nia ya kujiongezea kipato.

Asanteni sana kwa kunisikiliza

Mh. Dkt. Charles John Tizeba

Waziri wa Kilimo Mifugo na Uvuvi

Agosti 15, 2017